חאבייר פסטורה

חאבייר מתיאס פסטורה (בספרדית: Javier Matías Pastore; נולד ב-20 ביוני 1989 בקורדובה) הוא כדורגלן ארגנטינאי המשחק בעמדת הקשר במועדון ספורט קטר. פסטורה החל את דרכו בכדורגל בקבוצות הילדים והנוער של מועדון הכדורגל טאז'רס דה קורדובה. בשנת 2007 החל לשחק בקבוצה הבוגרת (אז בליגה הארגנטינאית השנייה), אך שותף בחמישה משחקים בלבד במהלך העונה ועם תחילת שנת 2008 הושאל להוראקאן מהליגה הארגנטינאית הבכירה. את הופעת הבכורה שלו בהוראקאן ערך ב-24 במאי 2008, במשחק נגד ריבר פלייט, בו הפסידה קבוצתו 0–1. בעונת הקלאוסורה 2009 הפך לאחד השחקנים הבולטים בליגה ועם שבעה שערים (מלך השערים של הוראקאן) ושלושה בישולים, הוביל את קבוצתו לאחד מהישגי השיא שלה, המקום השני, כאשר שתי נקודות בלבד מפרידות בינה ובין ולס סארספילד שזכתה באליפות. בעונת 2009/2010 עבר פסטורה לפלרמו האיטלקית תמורת 8 מיליון אירו. את הופעת הבכורה שלו בקבוצה ערך ב-15 באוגוסט 2009, במשחק נגד ס.א.פ.ל 1907 במסגרת הסיבוב השלישי של הגביע האיטלקי ושמונה ימים לאחר מכן ערך את הופעת הבכורה שלו בליגת האיטלקית. ב-4 באוקטובר התפרסם לראשונה באירופה, לאחר שבישל לאדינסון קבאני את השער הראשון בניצחון המפתיע 0–2 על יובנטוס. את שערו הראשון במדי פאלרמו כבש ב-30 בינואר 2010 במשחק נגד בארי, בו הפסידה קבוצתו 2–4. בתחילת דרכו בפאלרמו, פסטורה הוכיח את עצמו כשחקן מוכשר ומבטיח, אך במשך רוב העונה שיחק בעיקר כמחליף במחצית השנייה. לאחר מינוי של דליו רוסי למאמן הקבוצה ב-23 בנובמבר 2009, עלה מעמדו ואט אט הוא החל להשתלב בהרכב הפותח והפך לאחד משחקני ההתקפה המשמעותיים בפאלרמו. הוא שיחק בעיקר כקשר התקפי מאחורי צמד החלוצים של קבוצתו, קבאני ופבריציו מיקולי. הודות ליכולת טובה במיוחד הפך פסטורה לאחד השחקנים הצעירים הבולטים בליגה האיטלקית ובמרץ 2010 אף הוביל את פלרמו למקום הרביעי המוביל למוקדמות ליגת האלופות, אך תיקו 2-2 עם קליארי מספר מחזורים לסיום העונה הוריד אותה למקום החמישי, בו נשארה עד סיום העונה. ב-30 ביולי 2011 חתם פאסטורה בקבוצה הצרפתית פריס סן ז'רמן מליגה 1 לאחר ששולם סכום של 43 מיליון אירו לקבוצתו הקודמת, פלרמו. במדי פריס זכה פסטורה ב-19 תארים. ב-26 ביוני 2018 חזר לאיטליה אחרי 7 עונות בפריס סן ז'רמן וחתם ברומא. ב-4 בספטמבר 2021 חתם באלצ'ה. ב-11 בינואר 2023 חתם פאסטורה במועדון ספורט קטר. בעקבות יכולתו המרשימה בעונתו הראשונה בליגה האיטלקית, זומן פסטורה על ידי דייגו מראדונה לסגל נבחרת ארגנטינה למשחק הידידות הלא רשמי נגד קטלוניה. הוא נכנס כמחליף במחצית השנייה ואף כבש שער, שלא סייע לנבחרתו שהפסידה 4-2. לקראת מונדיאל 2010 נכלל המורחב של הנבחרת ואף ערך את הופעת הבכורה הרשמית שלו במשחק הכנה נגד קנדה ב-25 במאי 2010. מאוחר יותר נכלל גם בסגל הסופי למונדיאל, אך לא היווה גורם משמעותי ושותף לראשונה רק במשחק השלישי של שלב הבתים נגד יוון, בו נכנס כמחליף לסרחיו אגוארו בדקה ה-77. הוא שותף גם בניצחון 1–3 על מקסיקו בשמינית הגמר, כאשר החליף את מקסי רודריגס בדקות הסיום. ברבע הגמר נגד גרמניה החליף את ניקולאס אוטמנדי בדקה ה-70, אך לא הצליח למנוע את הדחתה של נבחרתו שהובסה 0–4 וסיימה את דרכה בטורניר. מדיה וקבצים בנושא חאבייר פסטורה בוויקישיתוף אתר האינטרנט הרשמי של חאבייר פסטורה חאבייר פסטורה, ברשת החברתית פייסבוק חאבייר פסטורה, ברשת החברתית אקס (טוויטר) חאבייר פסטורה, ברשת החברתית אינסטגרם חאבייר פסטורה, באתר Transfermarkt חאבייר פסטורה, באתר Fussballdaten.de (בגרמנית) חאבייר פסטורה, באתר Soccerway חאבייר פסטורה, באתר BDFutbol חאבייר פסטורה, באתר WorldFootball.net חאבייר פסטורה, באתר National Football Teams חאבייר פסטורה, באתר FootballDatabase.eu חאבייר פסטורה, באתר ESPN דף השחקן באתר ה-ESPN כתבה באתר הרשמי של פאלרמו פריס סן ז'רמן: סוכמה העברתו של חאבייר פסטורה לקבוצה, באתר וואלה, 30 ביולי 2011 וידאו של המשחק בין ארגנטינה לקטלוניה באתר ballhype.com